DRAMMEN: De fleste norske toppklubber sliter med røde tall i regnskapet, men i Drammen har man fremdeles stålkontroll på økonomien. Det er blitt regelen og ikke unntaket at Godset går i pluss på bunnlinjen.

Overskuddet i 2014 ble på 6,7 millioner kroner. Til sammenligning var tallet 8,3 millioner i gullsesongen. Siden 2010 har Strømsgodset notert et samlet overskudd på 27 millioner.

Fjorårets overskudd er blant de høyeste i Tippeligaen. Odd, som tok bronse og spilte cupfinale, gikk rundt åtte millioner i pluss i fjor. Det er grunn til å tro at dobbeltmester Molde også vil presentere pene tall, men disse er ikke klare ennå.

I andre enden av skalaen er Rosenborg. Adresseavisen har tidligere skrevet av trønderne styrer mot et underskudd på 15 millioner i 2014. Det kommer på toppen av 13 millioner fra året før.

FK Haugesund, som i likhet med Godset har vært en av landets mest veldrevne klubber i flere sesonger, kommer også til å presentere røde tall for 2014.

LES OGSÅ: Vil ha dommer med på trening

Spillersalg viktig

SIFs fornuftige klubbdrift har medført at de har slettet all gjeld og bygd opp en positiv egenkapital på cirka 12 millioner kroner. Da er ikke 35-millionerssalget av Martin Ødegaard medregnet. Det kommer først på 2015-regnskapet.

– Jeg har pleid å si at vi har brukbar kontroll på økonomien, men nå kan jeg driste meg til å si at vi har god kontroll, sier sjefen for de gode tider, daglig leder Erik Espeseth.

Spillersalg er en sentral del av Godsets forretningsmodell. Klubben dro inn over 20 millioner kroner for Stefan Johansen, Muhamed Keita og Adama Diomande i fjor. I tillegg betalte Celtic noen millioner for suksesstrener Ronny Deila.

Siden sommeren 2010 har Strømsgodset solgt spillere for nesten 100 millioner kroner.

LES OGSÅ: Storflor reiste hjem til Norge i dag

Stor inntektsøkning

Strømsgodset budsjetterte med 75 millioner kroner i inntekter i 2014. Omsetningen ble 20 millioner mer. Godset har aldri hatt høyere inntekter enn dette.

Det er flere årsaker til den markante økningen, foruten spillersalg, som naturlig nok er den tyngste posten.

Generalsponsor kom på plass i fjor sommer (ikke budsjettert). Dermed passerte klubben 40 millioner i markedsinntekter.

Større inntekter enn budsjettert fra europacupen.

Økte inntekter fra medieavtalen. Budsjetterte med 6. plass. Endte på 4. plass.

I tillegg kommer mindre poster, som kompensasjon for Adam Larsen Kwaraseys VM-deltakelse og seier i Copa del Sol.

LES OGSÅ: Ville «hjem» til SIF

Over 100 mill. i 2015?

Med salget av Martin Ødegaard til Real Madrid bikker Godset fort 100 millioner kroner i inntekter i løpet av 2015. Årets driftsbudsjett er for øvrig på 84 millioner.

– Vi opererer med dynamisk budsjettering, eller løpende prognoser om du vil. Det har vært vår suksessformel for å skape en bærekraftig økonomi, ved siden av generelt god kostnadskontroll, sier Espeseth.

I prinsippet betyr det at Godset ikke bruker mer penger enn man har rimelig kontroll på kommer inn. Når klubben får tilgang på ekstra driftsmidler, som for eksempel gjennom et salg, vil de gjennomføre ekstraordinære tiltak de ellers ikke ville gjort. Det betyr at kostnadsbildet også øker.

LES OGSÅ: Ogunjimi: - Jeg tror alle ble litt redde

14 mill. mer i utgifter

Klubben brukte 14 millioner kroner mer enn budsjettert på utgiftssiden i 2014.

To av de mest kostbare investeringene var etablering av Talentgården på Sundland, samt innkjøp av et eget hus til unge spillere. Talentgården skal i utgangspunktet være et prosjekt der Godset går i balanse på regnskapet.

Godset har også investert penger i vedlikehold og oppgradering av VIP-avdelingen og treningsgarderober på Marienlyst.

LES OGSÅ: Godset-Jradi måtte opereres